b'\n_START_ARTICLE_\nPaul Erd\xc5\x91s\n_START_SECTION_\nBiografie\n_START_PARAGRAPH_\nPaul a fost al treilea n\xc4\x83scut \xc3\xaentr-o familie de evrei maghiari. Dup\xc4\x83 ce ambele surori ale lui au murit la v\xc3\xa2rsta de trei \xc8\x99i cinci ani, de team\xc4\x83 unei boli contagioase, mama sa nu l-a dat la \xc8\x99coal\xc4\x83, ci l-a \xc3\xaenv\xc4\x83\xc8\x9bat ea \xc3\xaens\xc4\x83\xc8\x99i s\xc4\x83 scrie \xc8\x99i s\xc4\x83 citeasc\xc4\x83. Ulterior a avut o guvernat\xc4\x83 german\xc4\x83 \xc8\x99i profesori priva\xc8\x9bi. Ambii p\xc4\x83rin\xc8\x9bi ai lui Paul au fost matematicieni, care i-au dat o educa\xc8\x9bie de liber-cuget\xc4\x83tor. Tat\xc4\x83l s\xc4\x83u a fost \xc3\xaen 1914 militar \xc3\xaen armata austro-ungar\xc4\x83. \xc3\x8en urma unui atac rusesc, tat\xc4\x83l Erd\xc5\x91s cade prizionier \xc3\xaen Gali\xc8\x9bia, dup\xc4\x83 care va fi \xc8\x9binut prizonier pentru mai mul\xc8\x9bi ani \xc3\xaen Siberia. \xc3\x8en perioada regimului comunist al lui Bela Kun (1919), mama lui este numit\xc4\x83 directoare de \xc8\x99coal\xc4\x83, \xc3\xaens\xc4\x83 va fi destituit\xc4\x83 din func\xc8\x9bie ca \xc8\x99i al\xc8\x9bi evrei \xc3\xaen timpul regimului antisemit al lui Horthy. \xc3\x8entors din prizonierat, tat\xc4\x83l viitorului matematician \xc3\xael \xc3\xaenva\xc8\x9b\xc4\x83 limba englez\xc4\x83, prin anii 1920. Mai mul\xc8\x9bi copii talenta\xc8\x9bi la matematic\xc4\x83, care  au provenit din familii cu probleme financiare, au fost sprijini\xc8\x9bi moral \xc8\x99i financiar de matematicianul altruist \xc8\x99i dedicat reginei \xc8\x99tiin\xc8\x9belor.\n_START_SECTION_\nOpera matematic\xc4\x83\n_START_PARAGRAPH_\nErd\xc5\x91s a fost unul dintre cei mai prolifici autori de lucr\xc4\x83ri \xc3\xaen istoria matematicii, al doilea dup\xc4\x83 Leonhard Euler; Erd\xc5\x91s a publicat mai multe lucr\xc4\x83ri, dar Euler a publicat mai multe pagini (conform lui Hoffman, 1998). A scris 1.500 de articole pe teme de matematic\xc4\x83, majoritatea \xc3\xaen colaborare. A avut 511 colaboratori diferi\xc8\x9bi (The Erd\xc5\x91s Number Project Data Files), \xc8\x99i credea cu t\xc4\x83rie c\xc4\x83 \xe2\x80\x9ematematica este o activitate social\xc4\x83\xe2\x80\x9d._NEWLINE_Dintre contribu\xc8\x9biile sale, s-au remarcat dezvoltarea teoriei Ramsey \xc8\x99i aplicarea metodei probabilistice. Combinatorica extrem\xc4\x83 \xc3\xaei datoreaz\xc4\x83 o \xc3\xaentreag\xc4\x83 metod\xc4\x83 de abordare, dezvoltat\xc4\x83 par\xc8\x9bial din tradi\xc8\x9bia teoriei analitice a numerelor. Erd\xc5\x91s a g\xc4\x83sit o demonstra\xc8\x9bie a postulatului lui Bertrand care s-a dovedit a fi mai elegant\xc4\x83 dec\xc3\xa2t prima, descoperi\xc8\x9b\xc4\x83 de Ceb\xc3\xae\xc8\x99ev. De asemenea, a descoperit o demonstra\xc8\x9bie elementar\xc4\x83 pentru teorema numerelor prime, \xc3\xaempreun\xc4\x83 cu en:Atle Selberg, \xc3\xaen care s-a demonstrat cum combinatorica este o metod\xc4\x83 eficient\xc4\x83 de num\xc4\x83rare a mul\xc8\x9bimilor.\n_START_SECTION_\nNum\xc4\x83r Erd\xc5\x91s\n_START_PARAGRAPH_\nDatorit\xc4\x83 num\xc4\x83rului mare de lucr\xc4\x83ri scrise \xc8\x99i publicate, prietenii lui au inventat num\xc4\x83rul Erd\xc5\x91s, Erd\xc5\x91s a primit num\xc4\x83rul Erd\xc5\x91s 0 (pentru c\xc4\x83 este el \xc3\xaensu\xc8\x99i); cei care au scris o lucrare \xc3\xaempreun\xc4\x83 cu o alt\xc4\x83 persoan\xc4\x83 cu un num\xc4\x83r Erd\xc5\x91s deja definit, au num\xc4\x83rul Erd\xc5\x91s mai mare cu 1 dec\xc3\xa2t acea persoan\xc4\x83. 90% dintre matematicienii activi din lume au un num\xc4\x83r Erd\xc5\x91s mai mic dec\xc3\xa2t 8 (manifestare a fenomenului \xe2\x80\x9elumii mici\xe2\x80\x9d). Se spune \xc8\x99i c\xc4\x83 juc\xc4\x83torul de baseball Hank Aaron are num\xc4\x83rul Erd\xc5\x91s 1 deoarece a semnat aceea\xc8\x99i minge de baseball cu el atunci c\xc3\xa2nd Universitatea Emory le-a dat acestora \xc3\xaen aceea\xc8\x99i zi diplome onorifice. Numere Erd\xc5\x91s au fost date \xc8\x99i unui copil nou-n\xc4\x83scut, unui cal, dar \xc8\x99i unor actori._NEWLINE_Num\xc4\x83rul Erd\xc5\x91s a fost definit pentru prima oar\xc4\x83 de Casper Goffman, un analist care are el \xc3\xaensu\xc8\x99i num\xc4\x83rul Erd\xc5\x91s 1. Goffman \xc8\x99i-a publicat observa\xc8\x9biile despre prolifica colaborare cu Erd\xc5\x91s \xc3\xaentr-un articol din 1969 intitulat \xe2\x80\x9eAnd what is your Erd\xc5\x91s number?\xe2\x80\x9d (\xe2\x80\x9e\xc8\x98i care-i num\xc4\x83rul t\xc4\x83u Erd\xc5\x91s?\xe2\x80\x9d)'